Na temelju točke VIII. Javnog poziva, Javna ustanova Pula Film Festival objavljuje

IZMJENU I DOPUNU JAVNOG POZIVA
za zakup kućica tijekom održavanja manifestacije 
„Advent u Puli – L'Avvento a Pola 2026.“

I.

U Javnom pozivu za zakup kućica tijekom održavanja manifestacije „Advent u Puli – L'Avvento a Pola 2026.“, iza točke III. dodaje se točka III.a koja glasi:

„III.a 	PRAVO PREDNOSTI NA SKLAPANJE UGOVORA O ZAKUPU

Pravo prednosti na sklapanje ugovora o zakupu mogu ostvariti osobe iz članka 132. Zakona o hrvatskim braniteljima iz Domovinskog rata i članovima njihovih obitelji (Narodne novine broj 121/17, 98/19, 84/21, 156/23), pod uvjetima propisanima tim Zakonom, ako ispunjavaju uvjete Javnog poziva i prihvate najviši iznos zakupnine postignut tijekom usmenog nadmetanja.

Ponuditelji koji se pozivaju na pravo prednosti dužni su uz prijavu dostaviti odgovarajući dokaz nadležnog tijela o statusu i zakonskom prvenstvenom redu, prema potrebi dokaz o srodstvu te izjavu da nisu u zakupu drugog poslovnog prostora, neovisno o osnovi zakupa.

Nedostavljanje dokumentacije za ostvarivanje prava prednosti ne utječe na valjanost prijave ako su ispunjeni ostali uvjeti Javnog poziva, ali ponuditelj u tom slučaju ne može ostvariti pravo prednosti.

Nakon završetka usmenog nadmetanja Povjerenstvo poziva ponuditelje koji ispunjavaju uvjete za ostvarivanje prava prednosti da se izričito očituju prihvaćaju li najviši postignuti iznos zakupnine, o čemu se sastavlja zapisnik.

Ako najviši iznos zakupnine prihvati više ponuditelja koji ostvaruju pravo prednosti, primjenjuje se prvenstveni red iz članka 132. navedenog Zakona. Ako više ponuditelja ima jednak zakonski prvenstveni red, prednost ostvaruje ponuditelj koji je tijekom redovitog usmenog nadmetanja za predmetnu kućicu istaknuo najvišu vlastitu ponudu. Ako se prednost ne može utvrditi prema tom kriteriju, prednost ostvaruje ponuditelj čija je pravodobna prijava ranije zaprimljena.”

II.

Ponuditelji koji su podnijeli prijavu prije objave ove Izmjene i dopune mogu dokumentaciju za ostvarivanje prava prednosti dostaviti do isteka roka za podnošenje prijava, uz naznaku da se radi o dopuni prethodno podnesene prijave.

Dostavljanje navedene dokumentacije ne utječe na redoslijed zaprimanja prvotne pravodobne prijave.

III.

U ostalom dijelu Javni poziv ostaje neizmijenjen. Odredbe Javnog poziva o odabiru najpovoljnijeg ponuditelja, sklapanju ugovora o zakupu te pravima i obvezama odabranog ponuditelja primjenjuju se uz uvažavanje prava prednosti uređenog ovom Izmjenom i dopunom.

Ova Izmjena i dopuna čini sastavni dio Javnog poziva i primjenjuje se od dana objave na internetskoj stranici Pula Film Festivala i/ili Grada Pula – Pola.

